Wapen-skandaal: Regter bedankFrancis Legodi President Jacob Zuma het Donderdag bevestig dat regter Francis Legodi bedank het uit die kommissie wat die multi-miljardrandse wapentransaksie ondersoek. “Die president het Legodi se bedanking ontvang en sy redes met hom bespreek. Hy het daarna besluit om toe te gee tot die regter se versoek,” het Mac Maharaj, die presidensiële woordvoerder, gesê “Legodi bedank glo weens persoonlike redes en het versoek dat die redes vertroulik gehou word.” Legodi en regter Hendrick Musi was aangestel om die kommissie se voorsitter, regter Willie Seriti, by te staan om beweringe van bedrog en korrupsie wat verband hou met die omstrede wapenskandaal te ondersoek. President Jacob Zuma het in 2011 die kommissie aangestel. Publieke verhore is geskeduleer om op 5 Augustus in Pretoria te begin. Voormalige president Thabo Mbeki en minister Trevor Manuel is onder meer geskeduleer om te getuig. “Die president is tevrede dat die bedanking van Legodi nie ŉ negatiewe impak op die integriteit van die kommissie of sy funksionering gaan hê nie, alhoewel die tydsberekening sekere uitdagings gaan inhou.” Intussen het die DA Donderdag gesê Legodi se bedanking is ŉ groot terugslag en dit kan veroorsaak dat die uitslag van die kommissie se bevindinge uitgestel gaan word. Cope het gesê hulle is geskok, maar nie verras deur Legodi se bedanking nie. In Januarie het ŉ senior ondersoekbeampte, Norman Moabi, ook bedank. Hy het die kommissie beskuldig dat hulle “ŉ dubbele agenda” het. Die kommissie het dit ontken. Cope het versoek dat Seriti vervang moet word. – SAPA